ད་ལྟ་བཙན་བྱོལ་གྱི་མི་རབས་གཉིས་པས་བོད་མིའི་བདེ་དོན་འཐབ་རྩོད་དང་མི་རིགས་ཀྱི་ངོ་བོ་ཇི་སྲིད་བདེ་མཐའ་མ་གསལ་བར་དེ་སྲིད་བདག་ཉར་ཡོང་ཐབས་ལ་ལྔ་དང་ལྔ་བཅུའི་འཆར་སྣང་འདི་གླེང་བ་ཡིན་ན་དེ་ལ་ཁ་ཡོད་ལག་ཡོད་ཀྱིས་གནད་ལ་ཁེལ་བ་ཞིག་དུས་ལ་བསྟུན་པའི་ཐབས་ཇུས་རང་བཞིན་ལྡན་པའི་འཆར་གཞི་ཞིག་དགོས་པ་སྨོས་མེད་རེད།ད་ལྟ་རྣམ་པ་མ་འདྲ་བའི་ཚོགས་ཆེན་གཉིས་འཚོགས་ཟིན་པས་བརྗོད་གཞི་དོན་ཚན་རང་བཞིན་ཅན་ཞིག་ཧ་ལམ་མེད་པར་དུས་རྒྱུན་བརྗོད་གཞི་གཅིག་གི་ཐོག་མཁས་པའི་བགྲོ་གླེང་དང་མྱོང་ཅན་གྱི་རྒྱས་སྟོན་འདྲ་ཞིག་ཏུ་མངོན་གྱི་ཡོད་ན་དེ་ཤོག་སྟོང་ཞིག་ཡིན་པས་མ་འོངས་པར་ཤོག་སྟོང་འདི་བཀའ་ཤག་སྐབས་བཅོ་ལྔ་བའི་ལོ་གཉིས་དང་ཕྱེད་ཀྱི་དུས་ཚོད་འདིའི་སྒང་ལ་བཏང་ནས་སྐབས་བཅུ་དྲུག་པའི་བཀའ་ཤག་ལ་རྩིས་འབུལ་ཞུ་དུས་འཆར་སྣང་འདི་འཆར་གཞི་ལ་འགྱུར་ཐུབ་པ་ཞིག་དགོས་པ་དེ་རེད།